በሰሜን ፓርክ በሕገ-ወጥ መንገድ ሠፍረው የቆዩ ነዋሪዎችን ወደ ሌላ ስፍራ ማዛወር ጀመረ
 በሰሜን ተራሮች ብሔራዊ ፓርክ ውስጥ በሕገ-ወጥ መንገድ ሰፍረው የነበሩ ነዋሪዎችን ወደ ሌላ ስፍራ ማዛወር መጀመሩን የኢትዮጵያ የዱር እንስሳት ጥበቃና ልማት ባለስልጣን አስታወቀ።በባለስልጣኑ የህዝብ ግንኙነትና ኮሙኒኬሽን ዳይሬክተር አቶ መብራቱ ሃይሉ ለዋልታ ኢንፎርሜሽን ማዕከል እንደገለጹት፤ በፓርኩ ውስጥ ከነበሩት አባወራዎች መካከል ስምንቱ ከ6 ሚሊዮን ብር በላይ ካሳ ተከፍሏቸው ወደ ሌላ ቦታ ተዛውረዋል።የሰሜን ተራራዎች ብሄራዊ ፓርክ ጽህፈት ቤት ዋና ኃላፊ አቶ ማሩ ቢያድግልኝ በበኩላቸው፤  በቀጣይም በህገ-ወጥ መንገድ በአካባቢው ሰፍረው የሚገኙ ቀሪ 230 አባወራዎችን ካሳ በመክፈል ወደ ሌላ ቦታ ለማዛወር እየተሰራ ነው ሲሉ ገልፀዋል።ፓርኩን የሚጎበኙ ቱሪስቶች ቁጥር በየዓመቱ እያደገ መምጣቱን የገለፁት አቶ ማሩ፤ የጎብኚዎቹ ቁጥር በ1992 ዓ.ም. 1ሺ 289 እንደነበር ገልፀው፤  ባለፈው የበጀት ዓመት ወደ 15 ሺ 948 ማደጉን ለአብነት ጠቅሰዋል።የሰሜን ተራራዎች ብሄራዊ ፓርክ 41 ሺ 2ዐዐ ሄክታር ስፋት ያለው ሲሆን፤ እ.ኤ.አ በ1969 በፓርክነት ተከልሎ ሕጋዊ ሰውነት ማግኘቱ ይታወሳል።እ.እ.አ. በ1978 ደግሞ በዓለም የተፈጥሮ ቅርስነት በዩኒስኮ ተመዝግቧል፤ ፓርኩ እንደ ዋልያ አይቤክስ፣ ጭላዳ ዝንጀሮ፣ ቀይ ቀበሮና የምኒሊክ ድኩላ የመሳሰሉት ብርቅዬ የዱር አጥቢዎችና ሌሎች እንስሳትና አዕዋፋት መኖሪያ እንደሆነም የዋልታ ኢንፎርሜሽን ማዕከል ዘገባ ያመለክታል።